วันนี้ (7มกราคม 2557) เมื่อเวลา 09.30 น. ณ สโมสรทหารบก ถนนวิภาวดีรังสิต กรุงเทพฯ นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี

​ จากนั้น นายธีรัตถ์ รัตนเสวี โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี สรุปสาระสำคัญได้ดังนี้

**เรื่อง การรับรองวันดินโลกขององค์การสหประชาชาติ**

                   คณะรัฐมนตรีมีมติรับทราบการรับรองวันดินโลกขององค์การสหประชาชาติ ตามที่กระทรวงเกษตรและสหกรณ์ (กษ.) เสนอ

**สาระสำคัญของเรื่อง**

                   กษ. รายงานว่า

                   1. กษ. โดยกรมพัฒนาที่ดินได้จัดกิจกรรมวันดินโลกในวันที่ 5 ธันวาคม 2556 โดยมีวัตถุประสงค์เพื่อสร้างความตระหนักรู้เกี่ยวกับความสำคัญของทรัพยากรดินต่อการพัฒนาด้านการเกษตร โภชนาการ และความมั่นคงทางอาหาร ทั้งในระดับประเทศและระหว่างประเทศ เพื่อรับมือกับความท้าทายจากการที่ประชากรโลกเพิ่มขึ้นอย่างต่อเนื่อง และเพื่อเทิดพระเกียรติพระบาทสมเด็จพระเจ้าอยู่หัวฯ ตามที่พระองค์ทรงให้ความสำคัญและได้ทรงปฏิบัติพระราชกรณียกิจด้านการบริหารจัดการ และการอนุรักษ์ทรัพยากรดินอย่างต่อเนื่อง เป็นที่ประจักษ์ต่อสาธารณชน และเป็นที่ยอมรับอย่างเป็นรูปธรรมทั้งในประเทศและนานาประเทศโดยได้จัดนิทรรศการเพื่อเผยแพร่ถึงการอนุรักษ์และรักษาทรัพยากรดิน พร้อมทั้งพระราชกรณียกิจของพระบาทสมเด็จพระเจ้าอยู่หัวเกี่ยวกับการปรับปรุงแก้ไขดินที่มีปัญหา การพัฒนาและอนุรักษ์ดิน

                   2. เมื่อวันที่ 20 ธันวาคม 2556 ที่ประชุมสมัชชาสหประชาชาติ สมัยสามัญครั้งที่ 68 (UN General Assembly : UNGA 68th) ณ สำนักงานใหญ่สหประชาชาติ นครนิวยอร์ก ได้พิจารณาให้การรับรองวันดินโลก (World Soil DAY) ตรงกับวันที่ 5 ธันวาคมของทุกปีและในปี 2558 เป็นปีดินสากล (International Year of Soil in 2015)

                   3. ผลที่จะเกิดขึ้นหลังจากที่มีการยอมรับในระดับสหประชาชาติให้วันที่ 5 ธันวาคมเป็นวันดินโลกนั้น จากปี 2014 เป็นต้นไป ทุกวันที่ 5 ธันวาคมของทุกปี ประเทศสมาชิกองค์การสหประชาชาติกว่า 200 ประเทศจะจัดงานเฉลิมฉลองวันดินโลก เนื่องจากองค์การสหประชาชาติได้มีมติรับรองซึ่งจะส่งผลให้วันดินโลกอยู่ในปฏิทินปฏิบัติงานขององค์การสหประชาชาติอย่างเป็นทางการ สำหรับประเทศไทย กษ. โดยกรมพัฒนาที่ดิน ซึ่งเป็นหน่วยงานรับผิดชอบหลักร่วมกับสำนักงานที่ปรึกษาการเกษตรประจำกรุงโรม จะได้เตรียมกิจกรรมเฉลิมฉลองวันดินโลกในวันที่ 5 ธันวาคมทุกปี และปีดินสากลในปี 2558

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*